ועדת הפנים והגנת הסביבה, כנסת 19, פרוטוקול מספר 17, 2013-05-06 10:00

מירי רגב: בוקר טוב לכולם.

מירי רגב: פיני, שלום.

מירי רגב: אנחנו פותחים את ועדת הפנים והגנת הסביבה בדיון בסוגיית שינוי מפנת העדיפות הלאומית – נפת יזרעאל.

מירי רגב: הדיון הזה - מקורו מפנייה של שמעון גפסו ראש עיריית נצרת עילית.

מירי רגב: שלום לך, ראש עיריית בית-שאן.

מירי רגב: אתה תמיד צריך לעשות כניסה, ג'קי.

מירי רגב: ברוך הבא.

מירי רגב: שלום לכם חברי הכנסת באסל ובועז.

מירי רגב: ראיתי פה את חבר הכנסת שטרן.

מירי רגב: היתה פנייה של ראש עיריית נצרת עילית בשם באמת ראשי ערים של נפת יזרעאל.

מירי רגב: אני רק רוצה להבהיר שבשונה מדיונים אחרים בוועדה כרגע בכל סוגיית מפת העדיפות הלאומית, גם מבדיקה משפטית, לאף ועדה בכנסת אין יכולת ואין שיניים בסוגיה הזאת.

מירי רגב: אני רוצה רק שנשים את הדברים על השולחן.

מירי רגב: זאת אומרת, מהשולחן הזה אנחנו נצטרך לצאת לאיזשהו מאבק ציבורי והמלצה בוודאי.

מירי רגב: נעביר המלצה, נעביר מכתב לראש הממשלה, נעביר מכתב לשר האוצר.

מירי רגב: אני גם אמורה להיפגש עם שר האוצר.

מירי רגב: זה ברור לחלוטין.

מירי רגב: אני רק רוצה להסביר שאין כאן איזשהו עניין של הצבעות או תקנות או איזשהם עיכובים שאנחנו יכולים לעשות.

מירי רגב: מפת העדיפות הלאומית, אחרי הרבה מאוד דיונים, אושרה בוועדת הכספים שאני הייתי חברה בה בקדנציה שעברה.

מירי רגב: עוד גם לפני כן ב-2009, אם אני לא טועה, התקבלה החלטת ממשלה 1060, נכון?

מירי רגב: זו ההחלטה שעליה אנחנו מדברים.

מירי רגב: אבל היה איזשהו עדכון בוועדת הכספים מי יהיה במפת העדיפות הלאומית.

מירי רגב: זה לא היה אז?

מירי רגב: זה לא קשור לסוגיה הזאת, משרד ראש הממשלה?

<דן להב: יש עדכונים אחת לתקופה על אי-הביצוע של ההחלטה.

<דן להב: אבל ההחלטה שהתקבלה היא החלטה מ-2009.

מירי רגב: זו ההחלטה הבסיסית שעליה אנחנו דנים.

באסל גטאס: היה בג"ץ.

מירי רגב: כן, יש גם עכשיו בג"ץ.

מירי רגב: אחד הגורמים של הבג"ץ תיכף יציג אותו פה.

מירי רגב: היתה החלטת ממשלה שהתקבלה ב-2009.

מירי רגב: היא עסקה בהגדרת יישובים כבעלי עדיפות לאומית מתוך ראייה כוללת שגם הממשלה מבינה שיש יישובים במדינת ישראל שאנחנו צריכים לחזק אותם.

מירי רגב: צריכים לחזק אותם באמצעות משרדי הממשלה בגלל שאותם יישובים הם רחוקים מהמרכז, בגלל שהמצב הסוציו-אקונומי של התושבים הוא כזה שאנחנו צריכים לחזק אותם, בגלל ארנונה.

מירי רגב: אין להם תשלומי ארנונה כפי שיש במרכז הארץ.

מירי רגב: כמו כן, מכיוון שאין שם מקומות תעסוקה, אין שם מרכזי מסחר גדולים.

מירי רגב: מכל מיני סיבות כאלה ואחרות הוחלט שיש מפת עדיפות לאומית.

מירי רגב: מפת העדיפות הלאומית הזאת כללה גם את נפת יזרעאל, ובצדק.

מירי רגב: כי על מי אנחנו מדברים?

מירי רגב: אנחנו מדברים על מגדל העמק, אנחנו מדברים על עמק המעיינות, מדברים על בית-שאן, על יוקנעם, על נצרת-עילית, על נצרת, על מועצה אזורית עמק-יזרעאל, ועל העיר עפולה.

<קריאות: וגלבוע.

מירי רגב: גלבוע כנראה צריכה לצאת ממפת העדיפות הלאומית זאת.

מירי רגב: שם שירתתי בכל זאת.

<קריאה: גם מגידו.

מירי רגב: איפה מגידו?

מירי רגב: לא רשום לי כאן.

מירי רגב: גלבוע כן רשום, לא הקראתי.

מירי רגב: אה, ומגידו – נכון.

<סימונה טסטה: יש עוד.

<סימונה טסטה: יש סח'נין, יש - - -

מירי רגב: אה, נכון.

מירי רגב: הם פשוט לא חתומים על המכתב שלך, גפסו?

<סימונה טסטה: יש הרבה יישובים שלא חתומים.

מירי רגב: 15 רשויות שבצדק צריכות להיות להמשיך חלק ממפת העדיפות הלאומית.

מירי רגב: ובוודאי אם מחליטים לשנות את מפת העדיפות הלאומית, את אותן החלטות שכבר ניתנו לגבי אותם מקומות אי-אפשר לעצור כי יש איזשהו תהליך של הרצה, אם זה בנושא של בינוי ושיכון, אם זה בנושא של עידוד תעסוקה.

מירי רגב: זאת אומרת, אותם משרדים שכבר התחילו לעבוד מול ערים ספציפיות בנושאים מסוימים, בוודאי שאם יש איזשהו שינוי בהחלטה אי-אפשר בדיעבד עכשיו להחליט: אנחנו משנים את כללי המשחק.

מירי רגב: אין מצב כזה שמשנים כללי משחק תוך כדי משחק.

מירי רגב: מחליטים לשנות החלטה?

מירי רגב: היא צריכה להיות מהרגע שמחליטים אותה, אבל היא לא צריכה כמובן לכלול את אותן החלטות שכבר ניתנו בעניין הזה.

מירי רגב: יש כאן כמה מראשי הערים שניתנו להם החלטות מול משרדי ממשלה שכרגע ההפסקה של פרויקטים זה יעלה, קודם כל, מיליונים למדינה.

מירי רגב: שנית, מבחינת הערים האלה זה מכת מוות לאותו יישוב.

מירי רגב: לכן, אני רוצה לשמוע קודם כל מנציג משרד ראש הממשלה, וזאת לפני שראשי הערים יציגו, מדוע החליטה הממשלה או מדוע הממשלה מתכוונת להביא החלטת ממשלה להוציא את נפת יזרעאל ממפת העדיפות הלאומית.

מירי רגב: האם יש שם איזשהם מאגרים של תקציבים, של משאבים, שאנחנו לא יודעים עליהם ויכול להיות שההחלטה שלכם היא מוצדקת?

מירי רגב: אני מבקשת לשמוע את נציג משרד ראש הממשלה, את נציג משרד האוצר שתמיד יש להם מה להגיד על הדברים האלה מן הסתם, נציג משרד הפנים, איך משרד הפנים ושר הפנים מתכוונים לעמוד פה לצד הערים, לצד מפת נפת יזרעאל, ואחר כך כמובן את גפסו שהוא ראשון הדוברים כי הוא יזם את הדיון.

מירי רגב: לאחר מכן מי שיירשם, כמובן בשמחה.

מירי רגב: נציג משרד ראש הממשלה, בבקשה.

מירי רגב: לטובת הפרוטוקול לדבר אל המיקרופון ולהציג את עצמך בשם ובתפקיד.

<דן להב: דן להב, סגן ראש אגף פנים במשרד ראש הממשלה.

<דן להב: אני לא יודע מה מקור השמועה שאת מדברת עליה לגבי הוצאה של נפת עמק יזרעאל.

<דן להב: העיקרון הוא מאוד פשוט.

<דן להב: ב-2009 התקבלה החלטה 1060 שכוללת את נפת עמק יזרעאל.

<דן להב: ההחלטה עצמה היא בתוקף עד 1 באפריל, החלטה 1060.

<דן להב: היא קבעה שנפת עמק יזרעאל תהיה בתוקף לשלוש שנים.

<דן להב: פג תוקפה ב-13 לדצמבר 2009 כך שלמעשה נפת עמק יזרעאל היום היא כבר לא במפת אזורי עדיפות לאומית, אבל גם המפה כולה כבר לא בתוקף כי ב-1 באפריל פג תוקפה.

<דן להב: הממשלה מתחילה כרגע בעבודת מטה שכמובן תכלול את כולם, תיקח בחשבון את כל השיקולים גם הרלוונטיים לעמק יזרעאל כדי לקבל החלטה, כך שאין שום החלטה לגבי הוצאה של עמק יזרעאל.

<דן להב: הפנייה נעשתה, מה שנקרא, בין הזמנים.

<דן להב: היא מוקדמת מדי להחלטה למפה החדשה ומאוחרת מדי למפה הישנה שכבר פג תוקפה.

<דן להב: ולכן, אמרתי - אנחנו נקיים עבודת מטה.

<דן להב: כמו כל עבודת מטה אנחנו באים אליה טבולה-ראסה עם באמת נכונות לשמוע.

מירי רגב: מתי אתם מתכוונים לסיים את עבודת המטה הזו?

<דן להב: תוך שלושה חודשים.

<דן להב: החלטת הממשלה הנוכחית 1060 כדי שלא ייווצר מצב כמו שאמרת שיש נפילות, תוארך באופן טכני לשלושה חודשים על-ידי הממשלה.

מירי רגב: נפת יזרעאל היא בפנים?

<דן להב: נפת יזרעאל היא כבר בחוץ.

<דן להב: מדצמבר היא כבר לא בתוקף.

<דן להב: על-פי ההחלטה הקודמת היא כבר לא בתוקף מדצמבר, נפת עמק יזרעאל.

<דן להב: במסגרת עבודת מטה החדשה - - -

מירי רגב: רגע, רגע.

מירי רגב: אתה מדבר מהר ואני צריכה שיסבירו לי לאט.

מירי רגב: אני רוצה להבין מה הסיבות שהחלטתם להכניס את נפת יזרעאל לשלוש שנים, והאם משהו קרה בשלוש השנים האלה שכתוצאה מזה קיבלתם החלטה שבאמת אי-אפשר להאריך את נפת יזרעאל?

<דן להב: נפת עמק יזרעאל לא נכנסה במבחנים הרגילים שהופעלו בפעם הקודמת.

<דן להב: היא היתה על הגבול של כמות האוכלוסין ולכן היא יצאה החוצה באופן רגיל.

<דן להב: במסגרת הדיון בממשלה הממשלה החליטה להכניס את נפת עמק יזרעאל במסגרת סמכויותיה של הממשלה, ולכן היא נכנסה פנימה.

<דן להב: כאמור, מכיוון שהיא היתה גבולית היא הוכנסה לתקופה קצרה יותר והתקופה הזאת עברה.

מירי רגב: אני לא מבינה מה שאתה אומר.

באסל גטאס: אבל עברה ממתי?

<דן להב: עברה בדצמבר.

באסל גטאס: עברה מיום ההחלטה, לא מיום הביצוע שלה.

<דן להב: ההחלטה היא בתוקף, נקבע לה שלוש שנים ממועד קבלת ההחלטה.

<דן להב: דהיינו, פג תוקפה ב-13 בדצמבר 2009.

<קריאות: לא 2009.

<דן להב: 2012, כן.

<אבי אלקבץ: התוקף שנתנו לכל המדינה היה עד 1 באפריל 2013, ולנפת עמק יזרעאל עד 31.12.2012, שלושה חודשים לפני.

<אבי אלקבץ: אצלם פג תוקף לפני חודשיים ואצלנו לפני חמישה חודשים.

אלעזר שטרן: יש לי שאלה, אנחנו קצת חדשים פה בבניין הזה.

אלעזר שטרן: אבל נראה לי כמו שאתה עכשיו בא, זה פשוט ניצלתם משהו שהיה פה אולי סוג של בחירות.

אלעזר שטרן: הוראות כמו שאמרו לך עכשיו רק על השלושה חודשים וכמו שעכשיו אתה אומר שהממשלה תבוא להאריך את זה עד שיהיה דיון, למה כבר לא לחכות גם עם זה עד שיש דיון?

אלעזר שטרן: עם כל כך הרבה החלטות אתם באים לוועדות כאן - - -

<דן להב: כי פג תוקפו עוד קודם.

אלעזר שטרן: גם כשפג תוקף.

אלעזר שטרן: הרי ועדת הכספים, הוועדה הזאת, כל כך הרבה ועדות מתעסקות כל הזמן במשיכה עד שיהיה דיון.

אלעזר שטרן: אתה צודק, נכון.

אלעזר שטרן: פג תוקף, אין החלטה.

<דן להב: לא.

<דן להב: החלטה 1060 מראש נקבע לה שהיא תפוג אחרי תקופה מסוימת והיא תחודש מחדש על-ידי החלטה חדשה שתקבל הממשלה החדשה.

<דן להב: לגבי עמק יזרעאל לא נקבע דבר כזה, לכן עמק יזרעאל - - -

מירי רגב: דן, אני לא מזלזלת באינטליגנציה שלך.

מירי רגב: שואל פה חבר הכנסת שטרן שאלה מאוד עניינית ואפשר גם להבין את השאלה הזאת.

מירי רגב: והיה והיית אומר לי: אין מפת עדיפות חדשה, מפת העדיפות ממשיכה כמו שהיא, נפת יזרעאל סיימה את השלוש שנים.

מירי רגב: על השלוש שנים האלה כן הצליחו, לא הצליחו, כן התקדמו, לא התקדמו, בזה נגמר העניין.

מירי רגב: אתה אומר לי היום: לא.

מירי רגב: בעצם כל מפת העדיפות הלאומית הולכת להיבדק.

מירי רגב: יש עבודת מטה.

מירי רגב: בשלושה החודשים הקרובים ידברו עם ראשי הערים, עם ראשי המועצות, עם השרים הרלוונטיים.

מירי רגב: נחליט מי יהיה במפה ומי לא יהיה במפה - על הכיפק, מקובל עליי.

מירי רגב: מדינה צריכה לפני אישור תקציב לשבת ולראות מי היישובים.

מירי רגב: יש יישובים שאולי מאוד התעשרו בפריפריה, צריך להוציא אותם.

מירי רגב: יש יישובים, אתה יודע שבכל זאת, יש להם משאבים חדשים בארבע השנים האלה, הבאנו אוכלוסייה צעירה, בנינו בתים, הבאנו תעסוקה אז את אותם אנשים באמת נוציא ממפת העדיפות הלאומית.

מירי רגב: יכול להיות שזה באמת צודק.

מירי רגב: עד שתהיה מפת עדיפות לאומית בואו ניתן הארכה גם לנפת יזרעאל שתסיים את הפרויקטים שכבר התחילו.

מירי רגב: הרי לא נבטל את הפרויקטים שהם התחילו.

מירי רגב: נמשיך גם את נפת יזרעאל ואז כשיהיה שיקול על מפת העדיפות הלאומית כולם יריבו על מפת העדיפות הלאומית.

מירי רגב: אבל תינתן להם הזדמנות שווה מול כולם.

<דן להב: ראשית, הזדמנות שווה תינתן להם מול כולם, זה בוודאי.

<דן להב: לגבי העניין - צריך להבין מה האלטרנטיבה.

<דן להב: ההחלטה כרגע שתתקבל היא החלטה טכנית שמאריכה את זה כדי שתתקיים עבודת מטה.

<דן להב: להכניס עכשיו את עמק יזרעאל פנימה זו לא החלטה טכנית.

<דן להב: זו החלטה מהותית שלוקחת את ההחלטה הקודמת, משנה אותה ואומרת שהממשלה עכשיו, עוד לפני שהיא בדקה את כל הקריטריונים לגבי כל הערים, היא מחילה קריטריונים חדשים לגבי נפת עמק יזרעאל.

<דן להב: זה כבר לא טכני.

מירי רגב: דן, מה הקריטריונים החדשים?

מירי רגב: מה קרה?

מירי רגב: בשלושה חודשים האלה ייבנו שם מפעלים חדשים?

מירי רגב: מה יהיה?

מירי רגב: הרי ימשיכו תוכניות שכבר התחילו איתן.

מירי רגב: הרי אתה מתכוון עכשיו ששר הבינוי והשיכון יעצור תוכניות שהוא התחיל, נניח, בנצרת עילית או במקום כזה או אחר?

<דן להב: לא, הם ממשיכים.

מירי רגב: אז מה הבעיה?

מירי רגב: במה יכולים להרוויח נפת יזרעאל בשלושה חודשים האלה?

<דן להב: אני מסביר.

<דן להב: שוב, כעיקרון נפת עמק יזרעאל כבר לא בפנים.

<דן להב: אם מכניסים אותה פנימה צריך לקבל החלטת עדיפות לאומית שמכניסה אותה פנימה.

<דן להב: בשביל זה צריך לעשות עבודת מטה לגבי עמק יזרעאל ברמה המהותית ולאשר אותה.

מירי רגב: אבל הכול נגמר, כל מפת העדיפות הלאומית הסתיימה.

<הלל פרימן: שמי הלל פרימן.

<הלל פרימן: אני עובד היום במינהל מקרקעי ישראל אבל שש שנים קודם עבדתי במשרד רוה"מ כולל במועד קבלת החלטה 1060.

<הלל פרימן: צריך ללכת טיפה אחורה ולהבין את הרקע של אזורי עדיפות לאומית.

<הלל פרימן: במשך שנים הממשלה מקבלת החלטות של אזורי עדיפות לאומית.

<הלל פרימן: המפה האחרונה היתה ב-1998, המפה המפורטת האחרונה, ולאורך השנים האריכו והאריכו והאריכו.

<הלל פרימן: היו בג"צים על המפה הזאת עם שתי טענות עיקריות: ראשית שיש אפליות והטבות שניתנות.

<הלל פרימן: שנית, לממשלה אין סמכות שיורית לתת הטבה לאזור אחד על פני אזור אחר.

<הלל פרימן: ב-2006 בג"צ קיבל את העתירה, פסק שאכן היתה אפליה בהטבות בתחום החינוך ושאכן הממשלה לא יכולה לקבל החלטות עדיפות לאומית בלי חוק שיסמיך אותה לכך.

מירי רגב: מצוין.

<הלל פרימן: ב-2009 בבית הנכבד הזה במסגרת חוק ההסדרים התקבל פרק כ"ו, חוק אזורי עדיפות לאומית.

<הלל פרימן: החוק הזה מסמיך את הממשלה לקבל החלטה להכניס יישובים לעדיפות לאומית.

<הלל פרימן: החוק מונה את הקריטריונים שעל בסיסם אפשר להכניס יישובים לעדיפות לאומית וקובע בדיוק איך צריכה להיראות החלטת ממשלה שמכניסה יישובים לעדיפות לאומית, נימוקים למה זה שוויוני ואיזה קריטריונים וכו' וכו'.

מירי רגב: זה מוכר, עזוב.

מירי רגב: אל תספר לנו את ההיסטוריה.

מירי רגב: כולנו מכירים את ההיסטוריה.

<הלל פרימן: 1060 היא החלטה כזאת, היא החלטה ראשונה על בסיס החוק, והיא מכניסה עשרות רבות של יישובים, כל יישוב מנימוק שונה, לסל אחד של יישובים באותו מעמד.

<הלל פרימן: אין תעדוף של יישוב אחד על פני אחר.

<הלל פרימן: ההחלטה לא קובעת איזה הטבות היישובים האלה מקבלים, ההחלטה הזאת שולחת משרדים מאוד מסוימים, כי למשל משרד התמ"ת ומשרד התיירות נותנים הטבות על-פי חוק עידוד השקעות הון ולא על-פי מפת אזורי עדיפות.

מירי רגב: נכון.

<הלל פרימן: היא שולחת משרדים מאוד מסוימים בתחומים מאוד מסוימים ואומרת להם: אם אתם רוצים אתם יכולים להפעיל מסננות מקצועיות על 1060 ולתעדף יישוב אחד על פני השני.

<הלל פרימן: אבל אתם חייבים לנמק מה הן המסננות, למה הן שוויוניות וכו' וכו' וכו'.

<הלל פרימן: זה 1060.

<הלל פרימן: לצורך העניין, יכולים כל יישובי נפת יזרעאל להיות ב-1060 ועדיין לא לקבל הטבות.

<הלל פרימן: למשל, יושבים פה משרד השיכון, ואני היום בממ"י, יישובים עירוניים ברמת סוציו 8 ומעלה לא מקבלים אצלנו הטבות למרות שהם ב-1060.

<שמעון גפסו: לא רלוונטי לאזור.

מירי רגב: היא הנותנת.

מירי רגב: האמירה הזאת שלך היא הנותנת.

מירי רגב: אם כך, אז מה הבעיה להאריך להם את זה?

מירי רגב: תאריך להם את זה.

<הלל פרימן: שנייה, אני מסביר.

<הלל פרימן: ברגע שהממשלה, ולדעתי חסר פה נציג מאוד חיוני בדיון וזה משרד המשפטים, מחליטה כבר ב-2009 שב-2012 יישוב מסוים, וזה לא משנה איזה יישוב הוא כבר לא ב-1060, הוא לא בעדיפות, אזי משרד ממשלתי ממילא לא יכול להפעיל עליו את המסננת המקצועית.

<הלל פרימן: זה בדיוק מה שקרה.

<הלל פרימן: הממשלה החליטה שב-1060 שנפת עמק יזרעאל, ואגב, זה לא כל הנפה, כי אם יש יישובים שנכנסו מקריטריון אחר ל-1060 אז הם עדיין בפנים כמו עמק המעיינות, כמו בית-שאן.

מירי רגב: אבל זה סתם שרירותי 2012.

מירי רגב: זה לא לפי קריטריונים.

<הלל פרימן: את זה את צריכה לשאול את מקבל ההחלטות, לא אותנו.

מירי רגב: עזוב, עזוב.

מירי רגב: הרי הפקידים היום קובעים חלק מהדברים.

מירי רגב: נשנה את זה, בעזרת השם, כך שמי שנבחר יקבע ולא הפקידים יקבעו.

מירי רגב: את זה נשנה.

מירי רגב: נשנה גם שפקידים שנותנים המלצות מסוימות גם יוכלו לקבל אחריות על מה שהם נותנים, אבל לא נדבר על זה עכשיו.

מירי רגב: אני שואלת אותך שאלה מאוד פשוטה.

מירי רגב: אתה אומר שהחלטה 1060 אומרת שגם היישובים שנמצאים שם לא חייבים לקבל הטבות.

מירי רגב: הם צריכים לבוא למשרד הרלוונטי, הם צריכים לעבור - - -

<הלל פרימן: לא, לא.

<הלל פרימן: זה לא מה שאני אומר.

מירי רגב: רגע.

מירי רגב: הם צריכים לעבור את המסננים, הם צריכים להוכיח שאכן מגיע להם לקבל לפי הקריטריונים.

<הלל פרימן: לא.

<הלל פרימן: הם לא צריכים לבוא למשרד.

<הלל פרימן: אותו משרד עושה עבודת מטה ומקבל החלטת ממשלה על עדיפות לאומית.

<הלל פרימן: ההחלטה בשיכון 4192 מונה בתוך ההחלטה את כל השיקולים המקצועיים של שיעור גידול אוכלוסייה וגודל אוכלוסייה.

מירי רגב: אוקיי, אבל יש יישובים שלא מקבלים ויש יישובים שכן מקבלים.

מירי רגב: יפה, מקובל.

<הלל פרימן: קחי לדוגמא בשיכון מטולה.

<הלל פרימן: יושב מטר מהגבול, סוציו 8, לא מקבל סבסוד פיתוח בשיכון.

מירי רגב: אוקיי, הבנתי את מה שאתה אומר.

מירי רגב: אני לא מקבלת את זה, אבל הבנתי את מה שאתה אומר.

מירי רגב: אני שואלת שאלה פשוטה.

מירי רגב: למה אי-אפשר להאריך את כל ההחלטה על מפת העדיפות הלאומית, כולל נפת יזרעאל, כך שהם יהיו יחד עם כל הערים?

מירי רגב: הרי הכול פג.

מירי רגב: כשתדונו על המפה החדשה נריב מי צריך להיות בפנים, איך צריך להיות בפנים.

<הלל פרימן: כי הבקשה שלך כמוה לדון במפה חדשה.

<הלל פרימן: כי כדי להכניס יישובים חדשים עכשיו אני צריך ללכת ולבחון את כל היישובים על אותם קריטריונים.

<הלל פרימן: אני לא יכול להכניס יישוב אחד בלי לבחון את כל היישובים בארץ על אותם קריטריונים.

<הלל פרימן: לכן, זה בלתי אפשרי.

מירי רגב: אני רוצה לשמוע את עמדת היועץ המשפטי.

מירי רגב: אני רוצה לשמוע מבחינה משפטית.

מירי רגב: אם פג המועד 2012 וכל המפה עצמה פגה, האם אנחנו יכולים שנפת יזרעאל תמשיך להיות עד שתהיה מפה חדשה ותהיה באותו מעמד של שאר הערים במפת העדיפות הלאומית?

<תומר רוזנר: שני דברים.

<תומר רוזנר: ראשית, צריך להתייחס לשאלה האם מדובר פה באיזושהי תקנה בת פועל תחיקתי שיש לה משמעות משפטית.

<תומר רוזנר: ייתכן מאוד שכן וייתכן מאוד שההארכה של תוקף הצו הזה או ההחלטה הזאת בעצם מוארכת באופן אוטומטי לפי חוק יסוד: הכנסת.

<תומר רוזנר: אני לא רוצה לקבוע מסמרות בעניין הזה, אבל יש אפשרות בהחלט סבירה לטעון את הטענה שבעצם ההארכה היא אוטומטית לפחות עד ה-5.5.2013.

<תומר רוזנר: כך שבבוא ממשלה כרגע להאריך את ההחלטה הזאת בהארכה נוספת ייתכן מאוד שאפשר לטעון את הטענה שאומרת שבעצם כרגע מאריכים משהו שכבר קיים גם לגבי שאר הערים.

<תומר רוזנר: זאת אפשרות אחת שצריך לבדוק אותה לעומק יותר, אבל זה נראה כאפשרות בהחלט סבירה.

<תומר רוזנר: דבר שני, לגבי הטענה שלכאורה מדובר בבחינה מחודשת, קביעת קריטריונים חדשים, הטענה הזאת היא טענה קשה מכיוון שגם כשנקבעה ההחלטה המקורית בשנת 2009 ההכללה של נפת יזרעאל במפת אזורי העדיפות הלאומית לא נבעה מהחלטה שמבוססת על קריטריונים כאלו או אחרים אלא מתוך שיקולים שאפשר לקרוא להם שיקולים מדיניים או שיקולים - - -

<קריאות: זה לא נכון, זה פשוט לא נכון.

<תומר רוזנר: לפחות זה מה שנאמר בפתח הדיון כאן על-ידי מר להב.

<דן להב: לא, זה לא מה שנאמר.

<דן להב: נאמר שהיא לא עברה את הרף של כמות האוכלוסייה וה - - -

<קריאה: איך בדיוק יביאו אוכלוסייה אם אתם מורידים את החוק?

<קריאה: עם מה בדיוק נמשוך אותם?

<דן להב: - - -בדיוק על בסיס אותם קריטריונים.

<תומר רוזנר: אם זה על בסיס אותם קריטריונים - - -

מירי רגב: אז היא הנותנת.

מירי רגב: אם זה על בסיס אותם קריטריונים אז בוודאי אפשר אוטומטית להאריך את נפת יזרעאל כמו שאר מפת העדיפות הלאומית.

<תומר רוזנר: נכון.

<תומר רוזנר: אחת משתיים: אם היא עומדת בקריטריונים שנקבעו בהחלטה המקורית, אם הנפה המסוימת הזאת עומדת בקריטריונים שנקבעו בהחלטה המקורית, הרי שאין מדובר בפתיחת הקריטריונים ובקביעת קריטריונים חדשים, מחד גיסא.

<תומר רוזנר: מאידך גיסא, אם היא אינה עומדת בקריטריונים אז ממילא כשהיא נכנסה במקור היא נכנסה שלא על בסיס הקריטריונים.

<תומר רוזנר: כיוון שמדובר בהארכה טכנית עד לבחינה מחודשת של כל העניין, כמו שנאמר כאן, אני לא רואה מניעה שהממשלה תקבל החלטה דומה.

מירי רגב: תודה רבה.

מירי רגב: מר גפסו, בבקשה.

מירי רגב: לאחר מכן נרשם אלקבץ.

מירי רגב: אנחנו ניתן לחבר כנסת לדבר ואחר כך לראש עיר.

<שמעון גפסו: בוקר טוב, גברתי היושבת-ראש, חברי הכנסת, חברי ראשי ערים.

<שמעון גפסו: קודם כל, אני מודה ליושבת-ראש הוועדה על הכינוס המהיר, ממש תוך שבוע.

<שמעון גפסו: אני חושב שיש פה הרבה שיכולים ללמוד מעבודות הוועדות.

<שמעון גפסו: אני רוצה לומר שאנחנו שמענו פה, עם כל הכבוד לפקידים באמת, מהלכים מאוד בירוקרטים שמקשים.

<שמעון גפסו: אני אולי יכול להבין את זה.

<שמעון גפסו: תאמין לי שאף תושב בנצרת עילית וגם ביישובים הסמוכים לא יבין את מה שאתה אומר.

<שמעון גפסו: זה גם לא כל כך מעניין אותו.

<שמעון גפסו: עבודת המטה שאתם הולכים לעשות צריכה לקחת בחשבון את הדיון שמתקיים עכשיו פה.

<שמעון גפסו: אנחנו מדברים ואנחנו נלחמים בשיניים להביא את האוכלוסייה ואתם באים בהרף יד.

<שמעון גפסו: דבר שכבר התקבל, אנשים שכבר תכננו לרכוש בתים, עכשיו אתם אומרים להם: אתם תכננתם לרכוש עכשיו בית בצפון, בבית-שאן, בעפולה או בעמק יזרעאל או בנצרת עילית, את אותו מענק שהייתם צריכים לקבל, בגלל החלטת ממשלה כזאת או אחרת שהתקבלה מזמן, רק היא נכנסה לתוקפה הרבה זמן אחרי זה - את זה שכחתם לציין.

<שמעון גפסו: לכל ה-delay הזה יש משמעות גדולה - אז אותה משפחה שעבורה 60,000 השקלים האלה הם יותר מ-10% מערך הבית.

<שמעון גפסו: זה לא הבית בסביון שעולה 2 מיליון שקלים, זה בית שעולה 500 או 600 אלף שקלים, וזה מאוד משמעותי.

<סימונה טסטה: זו החלטה אחרת לגמרי.

<סימונה טסטה: היא לא מתבססת - - -

<שמעון גפסו: יש לזה השפעה ותיכף אנמק.

<שמעון גפסו: גם קראתי את החוק הלילה, קראתי את החלטת הממשלה 1060.

<שמעון גפסו: יש לממשלה סמכות לקבל החלטת ביניים וזה מה שבאמת אנחנו מבקשים מגברתי היושבת-ראש.

מירי רגב: אני רוצה להבין את מה שאתה אומר.

מירי רגב: אתה אומר שבהוצאת נפת יזרעאל הם יכולים לבטל גם את כל הדברים שכבר התחלתם לעבוד עליהם?

<שמעון גבסו: בוודאי, בוודאי.

מירי רגב: האם זה נכון, משרד - - -?

<סימונה טסטה: ממש לא.

מירי רגב: חשוב לי לדעת את זה.

מירי רגב: חשוב לטובת הפרוטוקול להבין האם החלטות שכבר התקבלו יכולות להתבטל?

<סימונה טסטה: סימונה טסטה, משרד השיכון.

<סימונה טסטה: החלטת ממשלה שמשרד השיכון עובד לפיה היא החלטת ממשלה 4192.

<סימונה טסטה: זו החלטה של סבסוד אזורי עדיפות לאומית.

<סימונה טסטה: מבחינתנו, כל השווקים שיצאו תחת ההחלטה הזו עדיין בתוקף, מבחינת המשרד, אלא אם כן משרד המשפטים - - -

<קריאה: עד שמשלימים את היישוב?

<קריאה: עד שמשלימים את השכונה?

מירי רגב: שנייה, תנו לה לגמור לדבר.

<סימונה טסטה: ההחלטה תקפה לארבע שנים.

<סימונה טסטה: היא התקבלה ב-2012, תחילת 2012.

<סימונה טסטה: יש לה תוקף לעוד שלוש שנים.

<סימונה טסטה: מבחינת המשרד, ההחלטה הזאת בתוקף לשלוש השנים הבאות, אלא אם כן יורה לנו משרד המשפטים ויגיד לנו שבגלל ש-1060 לא בתוקף אז אולי יש - - -

מירי רגב: עכשיו אמרת את הדבר הכי שולי.

מירי רגב: אני רוצה להבין משהו.

מירי רגב: אל תיקחי אותי לפינה.

מירי רגב: אני צריכה שיסבירו לי לאט כדי להבין.

<סימונה טסטה: פרשנות משפטית ש- - -

מירי רגב: לא, לא.

מירי רגב: פרשנות משפטית - מה לעשות?

מירי רגב: אנחנו נמצאים במקום שהפרשנות - - -

<סימונה טסטה: אני לא יודעת לתת תשובה.

מירי רגב: היית צריכה לבדוק את זה לפני שאת מגיעה לכאן.

מירי רגב: כי אם אומרת פה לפרוטוקול לחברי הכנסת בוועדה הזאת שהחלטה 4192 ממשיכה תקפה לשלוש השנים הבאות אז אין לנו בעיה עם שיכון ובינוי.

מירי רגב: יפה, אנחנו מרגישים טוב עם שיכון ובינוי.

מירי רגב: תלכי להמשיך את העשייה שלך.

מירי רגב: אבל אם את אומרת לי שההחלטה של ביטול 1060 מבחינת נפת יזרעאל, יש לה נגזרת מידית גם על 4192 אז גמרנו את הדיון.

<סימונה טסטה: יש פרשנות משפטית של משרד השיכון.

<סימונה טסטה: נמצא פה היועץ המשפטי של משרד השיכון.

מירי רגב: אז בואו נשמע אותו בבקשה, לפני שאני נותנת לגפסו לסיים.

מירי רגב: תציג את עצמך, בבקשה.

<אמיר פז: אמיר פז, משרד השיכון.

מירי רגב: אני רק רוצה לשמוע הבהרה בעניין 4192 כנגזרת מ-1060.

באסל גטאס: אבל האריכו את 1060.

מירי רגב: לא האריכו אותה.

מירי רגב: לא האריכו אותה לגבי נפת יזרעאל.

מירי רגב: אני מדברת על נפת יזרעאל.

<אמיר פז: אני לא מדבר על נפת יזרעאל, אני מדבר באופן עקרוני.

<אמיר פז: נפת יזרעאל - גם אצלנו, הקריטריונים שלנו, ההחלטה שלנו מפנה ל-1060 במפורש, החלטה 4192.

<אמיר פז: היא לא עומדת באופן עצמאי.

<אמיר פז: לגבי השאלה האם יש לה תוקף כיום או אין לה ביחס לתוקפה של 1060, זאת שאלה שהממשלה, ואני לא מתכוון לנהל פה ויכוח בין משרדי ממשלה - - -

מירי רגב: אנחנו נעביר את זה כשאלה למשרד - - -

<תומר רוזנר: מה עמדתו?

<אמיר פז: לא, אני לא מתכוון לתת את עמדתי.

<אמיר פז: את עמדתי אני אציג בפני משרד המשפטים, בפני משרד האוצר ובפני משרד ראש הממשלה, וההחלטה תהיה החלטה של הממשלה.

<אמיר פז: מה לעשות?

<אמיר פז: אני או משרד השיכון לא מחליטים לבדם.

מירי רגב: בסדר, אבל מה עמדתך כמשרד שיכון?

<אמיר פז: לי אין עמדה אישית ואני לא נמצא פה בדיון מקצועי.

<אמיר פז: השאלה הזאת גם לא הועמדה בפנינו לפני זה.

<אמיר פז: אם היו מזמינים אותנו לדיון ספציפי על השאלה הזאת היינו קודם מנסים דיון עם משרד המשפטים ובאים עם תשובה לשאלה הזאת.

<אמיר פז: יכול להיות שזה גם יקרה, פשוט כרגע זה לא המצב.

<אמיר פז: שוב, גם מבחינת הרשויות, אנחנו לא רוצים להטעות אף אחד.

<אמיר פז: אבל אני מזכיר שיש לנו גם החלטות אחרות במשרד השיכון שנותנות הטבות גם בצפון.

מירי רגב: זה ברור.

מירי רגב: אתם עושים עבודה מצוינת והשר הנוכחי, ובאמת אנחנו - - -

<אמיר פז: כל יישוב, צריך לשים לב מכוח איזה החלטה ניתנות ההטבות כי יש לנו גם החלטות אחרות - אז כדי לא ליפול בדברים האלה.

<סימונה טסטה: 60,000 שקל מענק זה החלטת ממשלה אחרת של תוספת סבסוד.

<שמעון גפסו: כן, אבל היא מבוססת על 1060.

מירי רגב: לא, את מדברת על הלוואת מקום.

<אמיר פז: על ה-28 יישובים.

<אמיר פז: זו החלטה אחרת שלא מבוססת במפורש על 1060.

מירי רגב: גפסו, בזה היא צודקת.

מירי רגב: החלטה על מענקי מקום - - - גפסו, האם יש עוד משהו?

<שמעון גפסו: כן, כן.

<שמעון גפסו: אני אומר שאם נפת יזרעאל תהיה מחוץ למפת העדיפות הלאומית יקשה מאוד להשיב אותה חזרה כי החלטה כזאת שמתקבלת בכמה שניות, אני לא רוצה לומר, אני יודע ששוקלים את זה בכובד ראש גם האוצר, גם משרד רוה"מ, אבל - - - בנצרת עילית אני פועל בכל כוחי לחזק את האוכלוסייה ולהביא אוכלוסייה יהודית חזקה בנצרת עילית.

<שמעון גפסו: אחד הכלים שעומדים לרשותי זה הכלי הזה של החלטות הממשלה.

<שמעון גפסו: ואם החלטת הממשלה הזאת יורדת, כל מה שעשינו במהלך השנים האחרונות יורד לטמיון.

<שמעון גפסו: אני מבקש, ומכאן קורא באמצעות ועדת הפנים של הכנסת, לקרוא לממשלה לשקול מחדש את כל הנושא של נפת יזרעאל כי קשה מאוד לבנות, קל מאוד להוריד לבנה אחת מלמטה.

<שמעון גפסו: תודה רבה.

מירי רגב: חבר הכנסת באסל, בבקשה.

באסל גטאס: אני חושב שצריך למצוא לתקופת הביניים הזו.

באסל גטאס: ממילא בכנסת בקולות הקואליציה הוארכו כל כך הרבה חוקים והוראות שעה עד שהעניינים יסתדרו וימוצו.

באסל גטאס: לדעתי, אפשר למצוא גם את הפרשנות המשפטית המתאימה בשביל להכשיר הישארות הנפה עד שימוצה הדיון בקשר ל-1060 ויוחלט על מפת עדיפות חדשה.

באסל גטאס: אני רוצה להגיד שמפת העדיפות ולרוח החלטות בג"ץ, היא לא צריכה לבוא ולהגדיר עדיפות לאומית לחלק מהאזרחים.

באסל גטאס: כלומר, לאזרחים היהודים ברוח הדברים שאמר גפסו, אלא לעידוד כל האזור על כל תושביו ולא על חלק מתושביו, וסוף סוף ברוח החלטות בג"ץ שצריך להיות קריטריונים שוויוניים שבאים ומדברים על הכנסת אזור מסוים במפת עדיפות.

באסל גטאס: וכמובן והיות רוב רובה של האוכלוסייה הערבית גר באזורי הפריפריה, אנחנו צריכים להיות הראשונים שנהנים מהכנסת האזורים האלה לאזורי עדיפות לאומית.

מירי רגב: מר אלקבץ, ולאחר מכן חבר הכנסת אלעזר שטרן.

מירי רגב: אחר כך אייל בצר.

מירי רגב: מר אלקבץ, בבקשה.

<אבי אלקבץ: תודה, בוקר טוב.

<אבי אלקבץ: אני חושב שכדאי לנצל את הדיון הזה כדי להתכונן למפה הבאה מכיוון שאנחנו מבינים כאן שממילא זה פג תוקף וזה פג תוקף.

מירי רגב: לא, לא.

מירי רגב: אנחנו לא נרים ידיים.

מירי רגב: אנחנו בליכוד לא מרימים ידיים כל כך מהר.

<אבי אלקבץ: במסגרת הדיון הקודם שבו שמו אותנו בעדיפות שנייה וחילקו אותנו, גם את נפת יזרעאל לשני חלקים, לא כולם אותו הדבר, אני גם רוצה לציין ולהדגיש שגם כך לקח איזה שנה, שנה וחצי, עד שאנשים בכלל הבינו את החלטה 1060, ואחריה את הנגזרות שבחלק מהמקומות באמת לא הגיעו.

<אבי אלקבץ: אני רוצה להזכיר לכולם שרובנו ערים שקולטות עולים.

<אבי אלקבץ: בשבילנו הדיון הזה הוא דיון כמעט על הישרדות ולא לשרוד את הדיון הזה.

<אבי אלקבץ: אני מהעיר עפולה.

<אבי אלקבץ: מדובר בערים עם אשכול סוציו-אקונומי-אקונומי מאוד נמוך, עם פערים מאוד משמעותיים בין קבוצות אוכלוסייה כאלה ואחרות בתוך היישוב, אזור של דו-קיום שיודע לחיות ביחד בדו-קיום, אזור שמשווע לתעסוקה איכותית.

<אבי אלקבץ: אנחנו רוצים להביא גם תושבים איכותיים.

<אבי אלקבץ: מידי יום, שבוע, חודש, שומעים על הגזרות החדשות.

<אבי אלקבץ: רק לא מזמן שמענו שרכבת העמק לא תמומש, ובסופו של דבר כן תמומש.

<אבי אלקבץ: מידי פעם מפריחים לנו בלונים כאלה וקצת מלחיצים אותנו.

<אבי אלקבץ: הנושא הזה של עדיפות לאומית אפילו אם הוא לא מביא באמת הטבות, לפעמים יש בו הרבה מאוד סמנטיקה שמעודדת יזמים לבוא ולחשוב שהאזור הזה נמצא בתנופה.

<אבי אלקבץ: וגם אם יתנו, בסופו של דבר, שני אחוז מההטבות אז למעסיק וליזם מסוימים זה בדיוק מה שהם צריכים, וזה מה שיעודד את הבאתם.

<אבי אלקבץ: לכן, חשוב שהמפה תישמר וחשוב שיתנו אופק יותר ארוך כי בפעם הקודמת זה היה לשלוש שנים שחלפו מהר מאוד ולא קיבלנו כמעט שום דבר.

<אבי אלקבץ: אנחנו מרגישים במין שליחות מסוימת ואנחנו מצפים שהממשלה והכנסת יסייעו לנו לממש את השליחות שלנו בהבאת תושבים ובהקניית איכות חיים טובה גם לתושבי הפריפריה.

<אבי אלקבץ: שמעתי פה אשכול 8, 9, 10.

<אבי אלקבץ: אין לנו כאלה אשכולות באזור שלנו.

<אבי אלקבץ: אנחנו בין 2 ל-5.

<קריאה: זה לא מדויק, זה לא מדויק.

<קריאה: רמת ישי, עמק יזרעאל, יקנעם עילית, מגידו, הגלבוע, מגדל העמק, - - -, עמק המעיינות, עפולה, בית שאן - כולם מ-4 ומעלה.

<אבי אלקבץ: אבל הפרדתם גם אותנו, גם את אשכול 5 הפרדתם.

<אבי אלקבץ: אתם מוציאים גם את 5 וגם את 4, זה מה שקורה בפועל.

מירי רגב: אלקבץ, תודה רבה לך.

מירי רגב: חבר הכנסת האלוף במילואים אלעזר שטרן, בבקשה.

מירי רגב: בחלק מהזמן הוא היה גם מפקדי.

מירי רגב: אייל, זה הצגה בשבילך.

אלעזר שטרן: אני מודה, אני לא בקי, אבל אני אולי קצת מבולבל.

אלעזר שטרן: אני חושב שהדיון בסוף צריך להיות דיון מתכלל על החוקים האלה יחד.

אלעזר שטרן: זאת אומרת, על העדיפויות של הממשלה.

אלעזר שטרן: אני בטוח שאם היתה כנסת לקראת ה-31 בדצמבר, הדברים האלה היו עולים אז והדיון היה אחר.

אלעזר שטרן: אני חושב שמן הראוי היה, במיוחד שכבר יש דיון כזה, שאתם תבואו ותגידו ביוזמתכם, לא עם ההתפתלויות ולא שמשרד השיכון צריך לברר את העמדה אחר כך, ואנחנו גם שומעים את המקום לפרשנות האם מסתמכים או לא מסתמכים על ה-1060 בהחלטה שהתקבלה ב-2012.

אלעזר שטרן: ברור שאם מסתמכים על זה, ועכשיו אתה שומט את הקרקע מתחת ל-1060, אז מה יגיד משרד השיכון?

אלעזר שטרן: אני מבין מה אומר היועץ המשפטי.

אלעזר שטרן: הוא לא רוצה לעשות את הדיון כאן.

אלעזר שטרן: אבל אנחנו כמי שמייצגים גם עמדות אידיאולוגיות ערכיות – לא משנה איך תקרא לזה – כאילו היה פה סוג של ניצול.

אלעזר שטרן: באמת על מה אנחנו מדברים?

אלעזר שטרן: הרי הולך להיות דיון כזה בעוד שלושה חודשים.

אלעזר שטרן: לא מבקשים פה כמו חלק מהוראות שעה.

אלעזר שטרן: אני גם מבין מה אתה אומר.

אלעזר שטרן: אתה אומר: אוקיי, זה נקבע מראש לשלוש שנים.

אלעזר שטרן: למה?

אלעזר שטרן: היו אז נביאים בהיבט הזה.

אלעזר שטרן: כשקובעים שלוש שנים אז אומרים: אוקיי, זו המציאות עכשיו.

אלעזר שטרן: אנחנו מניחים, וזה הגיוני דרך אגב, שבעוד שלוש שנים תהיה פה מציאות אחרת, ויכול להיות גם הרבה יותר רע בנפת יזרעאל.

אלעזר שטרן: ואז מה הייתם אומרים?

אלעזר שטרן: אתם אומרים שיכול להיות שהיא נהייתה יותר טובה אז כבר לא צריך את זה.

אלעזר שטרן: אולי היא נהיית יותר רעה בהיבט הזה.

אלעזר שטרן: אז מה אנחנו עכשיו אומרים?

אלעזר שטרן: אבל הנה קבענו את התאריך.

אלעזר שטרן: זה בדיוק סוג החוקים שיש מקום של צלצול בפעמון.

אלעזר שטרן: לא יודע למה לא עשיתם את זה.

אלעזר שטרן: אולי לא עשיתם, ואני דן כל אדם לכל זכות, כי לא היה למי לצלצל כי היו עסוקים בבחירות.

אלעזר שטרן: אז תבואו עכשיו אתם בהצעה שלכם ותגידו הולך להיות דיון כזה אז אנחנו מבקשים להאריך את זה בחצי שנה, בשנה.

אלעזר שטרן: הרי מה יקרה?

אלעזר שטרן: הרי גם כך למעלה משנתיים זה לא בא לידי ביטוי.

אלעזר שטרן: לכן, אני מצטרף לקריאה הזאת.

אלעזר שטרן: אל תחשבו, אני יודע שגם בתוך נפת יזרעאל יש הבדלים בין יישובים במקומות האלה.

אלעזר שטרן: אבל אני חושב שהבעיה פה היא לא איזה יישוב התקדם ואיזה יישוב לא התקדם.

אלעזר שטרן: בעיניי, הבעיה פה היא בעיה נוהלית ערכית בהיבט הזה.

אלעזר שטרן: תודה.

מירי רגב: תודה רבה.

מירי רגב: אייל בצר, ואחריו ג'קי לוי.

<אייל בצר: קודם כל, אני מצטרף לברכות על הדיון הזה שהוא דיון חשוב.

<אייל בצר: אני רוצה לעשות קצת סדר ובייחוד לנציגי משרד הממשלה.

<אייל בצר: ההחלטה התקבלה בדצמבר 2009 - 1060 - על-פי חוק ההתייעלות.

<אייל בצר: חוק ההתייעלות עדיין בתוקף.

<אייל בצר: משום מה אתם צריכים לבוא ולהתנצל כממשלה שלקח מעל שנתיים, שנתיים וחצי, לקיים את ההחלטות.

<אייל בצר: מדוע?

<אייל בצר: כי בגוף ההחלטה 1060 נקבע שמשרדי הממשלה יקבעו את ההטבות.

<אייל בצר: תקשיבו טוב, למשרד השיכון לקח רק בינואר 12 לקבל את ההחלטה וההחלטה מבורכת, ולמועצת מקרקעי ישראל בנושא מחירי הקרקע לקח שלוש שנים, בדצמבר 2012, לא ינואר 2012, לקבל החלטה.

<אייל בצר: אם אתם שואלים אותי, לב העניין זה מחירי הקרקעות פה.

<אייל בצר: זו החלטה שהתקבלה בינואר 12.

<אייל בצר: לזכותו של משרד השיכון אני אומר שהם עיגנו את החלטה 4192 והם אמרו שהיא תהיה לשלוש שנים נוספות למרות ש-1060 הולכת להתבטל.

<אייל בצר: לעומת זאת, מועצת מקרקעי ישראל, תקשיבו טוב, החלטה 1273 שהתכנסה ב-26.12.12 קיבלה החלטה לגבי הנחות במחירי הקרקע וגם שם זה לפי יישובים.

<אייל בצר: זה לא רמה של מועצות אלא רמה של יישוב, יישוב, וא' וב' והכול.

<אייל בצר: אני שאלתי את מנהל המינהל בנצי ליברמן: תגיד לי, אתה בדצמבר 2012 התכנסת וקיבלת החלטה כשאתה יודע שהתוקף שלה הוא לא יהיה לעולם?

<אייל בצר: כי התוקף שלה הוא ב-26 לינואר 13, ולכאורה בראשון לינואר אין - - -.

<אייל בצר: - - - , אתה צודק מאה אחוז.

<אייל בצר: שאלתי אותו: מדוע לא עגנת את זה לשלוש שנים קדימה כמו משרד השיכון?

<אייל בצר: דרך אגב, יושב-ראש מועצת מקרקעי ישראל ושר השיכון זה אותו בן-אדם.

<אייל בצר: הוא אמר לי: נכון, אתה צודק.

<אייל בצר: יש פה תקלה.

<אייל בצר: הוא מודה שיש פה תקלה.

מירי רגב: שייתקן את זה.

<אייל בצר: יש פה תקלה.

<אייל בצר: אני רוצה להחזיר אתכם עכשיו להחלטה 1060.

<אייל בצר: תקשיבו טוב למה היא אומרת.

<אייל בצר: סעיף 8: תוקף החלטה זו עד ליום 1.4.2013 - כולה, לא רק עמק יזרעאל.

<אייל בצר: עם זאת, תחולת ההחלטה על נפת עמק יזרעאל תהיה לפרק זמן של שלוש שנים.

<אייל בצר: כל הסיפור הוא שלושה חודשים אז מה ההבדל המהותי?

<אייל בצר: בשביל שקל אחד כל נפת עמק יזרעאל לא קיבלה הנחה על מחירי הקרקע.

<אייל בצר: לכן, הנושא הזה הוא אבסורד שזועק לשמיים.

<אייל בצר: זו תקלה ומישהו נרדם בשמירה.

<אייל בצר: מודה בזה גם אורי אריאל.

<אייל בצר: הא אמר לי ישירות: יש פה תקלה.

<אייל בצר: מודה בנצי ליברמן שיש פה תקלה.

<אייל בצר: צריך לפתור את התקלה הזאת ולא לחפש עוד מכשולים כדי לא לקיים.

<אייל בצר: צריך לכרוך את כולם ביחד.

<אייל בצר: יהיה דיון מקצועי, יהיה דיון מקצועי.

<אייל בצר: אבל לבוא ולהגיד: קיבלתם.

<אייל בצר: לא קיבלנו שקל.

<אייל בצר: נפת יזרעאל לא קיבלה במחירי קרקע שקל אחד.

מירי רגב: מי מרכז את זה בלשכת רוה"מ?

מירי רגב: מנכ"ל המשרד או אתה?

מירי רגב: אתה תחת מנכ"ל המשרד, דן?

<דן להב: כן.

<אייל בצר: לכן, לא שיש פה בעיה משפטית אלא ההיפך.

<אייל בצר: אם נפת עמק יזרעאל תהיה בחוץ יש פה בעיה לבג"ץ והבג"ץ בדרך.

<אייל בצר: תודה.

מירי רגב: תודה רבה.

מירי רגב: ג'קי לוי, בבקשה.

<ג'קי לוי: גברתי היושבת-ראש, חברי הכנסת, עמיתיי ראשי רשויות, אני חושב שאני לא אטעה אם אני אגיד שבלבלו כבר את כולנו.

<ג'קי לוי: אני לא מבין דבר אחד פשוט.

<ג'קי לוי: לוח זמנים שמקבלים בהחלטה - היא לא החלטה גורפת, חד-משמעית שנקבע שייהרג ובל יעבור.

<ג'קי לוי: אתה מדבר בכלל שהכול כבר עבר.

<ג'קי לוי: ואם זה פג לפני שלושה חודשים וזה פג היום, זה לא רציני.

<ג'קי לוי: שלוש שנים לא נעשתה עבודת מטה שכבר החליטה.

<ג'קי לוי: אני רואה בהחלטה לא רק עדיפות בתוכנו.

<ג'קי לוי: צריך להבין שאני רואה את כל האזור כמקשה אחת.

<ג'קי לוי: כשהאזור מתפתח גם אנחנו מתפתחים.

<ג'קי לוי: אנחנו מתמודדים עם צרות לא קטנות, ואני לא יודע עד כמה ההחלטה הטיבה איתנו.

<ג'קי לוי: אבל יש בה משמעות ויש בה למראית עין.

<ג'קי לוי: כשאתה שומע שהחלטה כזאת יורדת אתה לא יודע להסביר את זה.

<ג'קי לוי: זה נזק בל ישוער.

<ג'קי לוי: ואם יש פער של חלון עד שהוועדה תקבל החלטה והמטה יקבל החלטה, לא יקרה כלום למדינת ישראל לקבל גישור, תקופה שההחלטה תבוא ותגיד עד להחלטה החדשה לא משנים את המצב.

<ג'קי לוי: זה יהיה נכון וזה לא מזיק ולא מביא נזק.

<ג'קי לוי: התשובה שעד שהמטה יישב אלה יצאו יוצרת נזק שאחר כך גם אם תחזיר אני לא יודע כמה תוכל לתקן.

<ג'קי לוי: החלון הוא מיותר.

<ג'קי לוי: אפשר לשבת כמטה.

<ג'קי לוי: אתה אומר עוד שלושה חודשים תקבלו החלטה.

<ג'קי לוי: אפשר לגשר על השלושה חודשים, זה לא בשמיים.

<ג'קי לוי: ואם צריך להעביר החלטה בממשלה ביום ראשון אז אפשר להביא את זה להחלטה ביום ראשון ולהביא את דברי הוועדה לפני מקבלי ההחלטות.

<ג'קי לוי: תזכרו דבר אחד, אנחנו מדברים על אזור שגם הוא כך בעייתי.

<ג'קי לוי: אנחנו מתמודדים עם צרות צרורות ויש השלכות לדברים בתקשורת.

<ג'קי לוי: לא כל אזרח מבין את המשמעות.

<ג'קי לוי: אני יושב פה ושומע אתכם ולא הבנתי.

<ג'קי לוי: אם אני לא הבנתי איך אזרח יבין?

<ג'קי לוי: גם אם זה לא בסמכותם מן הראוי שתביאו את זה מול הגורמים שמעליכם.

<ג'קי לוי: הוועדה צריכה פה להחליט ולהמליץ.

<ג'קי לוי: גם אם אתה אומר לי שצריכה לבוא החלטת ממשלה אפשר להעביר החלטת שעה.

<ג'קי לוי: זה לא בשמיים להביא להחלטה עד שהוועדה החדשה תגיש.

מירי רגב: הלל ביקש לדבר.

מירי רגב: אחריו יורם מעמק המעיינות.

<הלל פרימן: אני רק רוצה להגיד שלא תהיה פה איזושהי אי-הבנה שרק בינואר 2012 או בינואר 2013 כשההחלטה של ממ"י נכנסה לתוקף ושיכון לא היו הטבות.

<הלל פרימן: אותו חוק אזורי עדיפות לאומית קובע במפורש בחוק הוראות מעבר לגבי החלטות ממשלה קודמות בעניין זה, והיו החלטות תקפות, רצופות לכל אורך כל הדרך גם בנושא סבסוד עלויות פיתוח של שיכון.

<הלל פרימן: נכון, עמק יזרעאל יכול להיות שלא היו בפנים ופתאום אתה בפנים.

<קריאה: הם לא היו בפנים.

<הלל פרימן: לא היו בפנים, יפה.

<הלל פרימן: אבל היו החלטות גם על הנחות בקרקעות וגם החלטות סבסוד שיכון לאורך כל השנים.

מירי רגב: הם אומרים עכשיו שאין איזה תקופת מעבר שמאפשרת להם בשלושה החודשים האלה לממש את זה.

מירי רגב: חלק מהדברים התחילו מאוחר מדי.

<הלל פרימן: הוא פשוט טען שלקח לנו שלוש שנים לקבל החלטה.

<הלל פרימן: ספציפית לגבי ההחלטה של ממ"י – נכון, אנחנו בעד יציבות.

<הלל פרימן: הדילמה המשפטית שהעלה פה אמיר קיימת גם אצלנו.

<הלל פרימן: נאמר בדיון המועצה במפורש.

<הלל פרימן: מה שהמועצה אישרה זה קריטריונים, לא רשימת יישובים.

<הלל פרימן: רשימת היישובים נגזרת.

מירי רגב: זה אותו הדבר.

מירי רגב: קריטריונים שווה יישובים, מבחינתי.

מירי רגב: יורם מעמק המעיינות, בבקשה.

מירי רגב: לאחר מכן אני אבקש מנציג משרד הפנים להגיד מה עמדת שר הפנים בעניין הזה, ולאחר מכן רמי.

<יורם קרין: גברתי יושבת-הראש, חבריי, קודם כל, תודה.

<יורם קרין: זה מחמם את הלב שיש אוזן קשבת ברגעים כאלה כי להרגשתי, וגם למיטב ידיעתי, רוב חברי הכנסת כמו גם הרבה שרים בכלל לא ידעו מהסיפור הזה.

<יורם קרין: באמת מן הראוי שישבו וידונו על מפת עדיפות כזאת ופתאום מתברר שהולכים להאריך אותה בלי נפת יזרעאל שכמו שאמרו כבר כולם לא השתנה כלום במצבה, אולי לרעה.

<יורם קרין: לכן, הדעת לא סובלת שדבר כזה יהיה במחטף.

<יורם קרין: צריך לעשות אותו בצורה ראויה ואחראית ולהחליט, ולא לתת לנפה כזאת לצאת החוצה בשעה שיש שם יישובים שהם מאוד מאוד זקוקים לזה.

<יורם קרין: תודה.

מירי רגב: נציג משרד הפנים שוקי אמרני, בבקשה.

<שוקי אמרני: עמדת המשרד שלנו - אנחנו תומכים בבקשה.

<שוקי אמרני: ככל שנתייחס לדברים שנאמרו לנו על-ידי היועץ המשפטי של הוועדה, ככל שזה אפשרי אנחנו בהחלט תומכים בבקשה של ההארכה.

מירי רגב: מה זאת אומרת?

מירי רגב: בהארכה.

<שוקי אמרני: כן.

מירי רגב: אתם פניתם?

מירי רגב: היועץ המשפטי של משרד הפנים נתן את עמדתו בעניין הזה?

<שוקי אמרני: לא, לא נדרכנו לנושא הזה.

מירי רגב: אני אומרת, בכל זאת.

מירי רגב: בעקבות הפנייה של נפת יזרעאל ובעקבות המכתב ששלחו לשר הפנים, היה זמן להתייחס לזה בכל זאת.

מירי רגב: הרי לא הדיון הזה הוא זה שמחולל עבודה במשרד הפנים.

<שוקי אמרני: ברור.

<שוקי אמרני: אנחנו, מבחינת ההתייחסות שלנו לרשויות המקומיות, אנחנו בכלל מתייחסים בהקשר של מענק האיזון.

<שוקי אמרני: זה נוסחה שנקבעה על-ידי ועדה ציבורית בשנת 2004, כך שהנושא של המפה כאן הוא נלקח בחשבון אבל לא באופן מהותי שמשפיע על הפעילות שלנו.

<שוקי אמרני: אבל לגבי הבקשה כאן עצמה - גם בגלל הדברים שנאמרו כאן, גם בגלל שיש כאן בהחלט משהו קצת פסיכולוגי בהיבט של לקחת את הנפה הזאת ולהוציא אותה כשהיא פתאום מחוץ, יש לזה היבטים פסיכולוגיים, אנחנו בהחלט תומכים בבקשה.

מירי רגב: תודה רבה.

מירי רגב: רמי מגלבוע, בבקשה.

<רמי אלהרר: תודה, שלום לכולם.

<רמי אלהרר: תודה, גברתי היושבת-ראש, חברי כנסת, חבריי ראשי הערים.

<רמי אלהרר: אנחנו באזור לא מסכנים, אנחנו לא מסכנים.

<רמי אלהרר: מציגים את זה פה החברים ממשרדי הממשלה כאילו היו הטבות.

<רמי אלהרר: בוודאי שהממשלה גם עבדה באזור שלנו, יש לנו הרבה דברים טובים להגיד גם על משרד השיכון וגם על שאר המשרדים.

<רמי אלהרר: אנחנו לא מציגים את זה כך, אבל בטח ובטח זה לא הזמן להרע את המצב של האזור הזה.

<רמי אלהרר: יש לנו מדינה אחת, אין לנו שתי מדינות.

<רמי אלהרר: לא מדינת תל-אביב ומדינת הצפון.

<רמי אלהרר: רבותי, משם מתחילים, משם מגנים, משם מקימים.

<רמי אלהרר: שרשרת ניפוץ הכלכלית מאזור תל-אביב, מגדרה, חדרה, גולשת אלינו לאט לאט, אבל היא עוברת.

<רמי אלהרר: זו שרשרת ניפוץ.

<רמי אלהרר: בכדי שהיא תגיע לבית-שאן היא צריכה לעבור דרך עמק המעיינות, היא צריכה לעבור בגלבוע, היא צריכה לעבור בעפולה, בנצרת.

<הלל פרימן: אני לא חושב שיש לנו ויכוח.

<רמי אלהרר: אתה מציג את זה כך, כך אני הבנתי

מירי רגב: הלל, שמרתי על זכותך לדיבור.

מירי רגב: רמי התאפק.

<רמי אלהרר: חבל שחבר הכנסת יצא, אבל באזור אצלנו יש גם תושבים ערביים.

<רמי אלהרר: זה מקום מייצג, אבל זה אזור בצפון, בפריפריה, ואת זה צריך להבין.

<רמי אלהרר: האזור צריך להמשיך ולקבל את סיוע הממשלה.

<רמי אלהרר: אני בטוח שבסוף זה יקרה.

<רמי אלהרר: למה ללכת בדרכים קשות יותר?

<רמי אלהרר: זה צריך לבוא מכם, אתם צריכים להביא את זה לחברי הכנסת, ליושב-ראש הוועדה ולהגיד לה: גברתי, תעזרי לנו להילחם על זה.

<רמי אלהרר: אני רק אסיים בזה שאני אתנצל בשם דני עטר שלא היה יכול להגיע בגלל שהוא בוועדה המחוזית על נושא המחצבה למרות שהנושא הוא מאוד חשוב.

מירי רגב: שדני עטר יתנצל בעצמו, בבקשה.

מירי רגב: מסור לו ד"ש חמה.

<רמי אלהרר: האמת, מירי, אמרתי לו: אני לא בא, אני לא רוצה.

<רמי אלהרר: מהוועדות האלה לא יצאתי טוב אף פעם.

<רמי אלהרר: שאלתי אותו מי יושבת-ראש הוועדה והוא אמר לי: מירי רגב.

<רמי אלהרר: אמרתי: אם כך, אני הולך.

<רמי אלהרר: היא מכירה את כל האזור שלנו, את כל נפת יזרעאל.

מירי רגב: בכל זאת שירתנו יחד כשהייתי חיילת בתענכים.

<רמי אלהרר: נכון, תודה לך.

<רמי אלהרר: גם אני אדם גאה מהתענך.

<בארי הולצמן: שמי בארי הולצמן ואני מדבר פה כנציג התנועה הציבורית, אבל גם לשעבר ראש אגף תיאום מעקב ובקרה במשרד ראש הממשלה.

<בארי הולצמן: עסקתי רבות בנושא מפת עדיפות לאומית.

<בארי הולצמן: נדמה לי שהדברים שקשורים במפה הזאת הם ברורים מדי, לא כדאי להוסיף מילים.

<בארי הולצמן: יש פה תופעה אופיינית של mismatch בין החלטות ממשלה ורשויות של הממשלה.

<בארי הולצמן: יד ימין, יד שמאל, המינהל תמיד מאחורה כמעט.

<בארי הולצמן: משרד השיכון הזדרז יותר הפעם ואני חושב שההנהגה החדשה שלו תוכיח את עצמה ויהיה בסדר.

מירי רגב: איזה הנהגה?

<בארי הולצמן: השר, ההנהגה של משרד השיכון.

<בארי הולצמן: יש אור בקצה המנהרה.

מירי רגב: כן, כן.

<בארי הולצמן: לגבי העתיד - אני מציע למר להב ממשרד ראש הממשלה שבהחלטות החדשות של משרד ראש הממשלה יהיה מה שנקרא מעקב ובקרה.

מירי רגב: נכון.

<בארי הולצמן: זה תרגיל ידוע וקלאסי נורא פשוט שהופעל בתקופתי ואחרי שנה וחצי או שנתיים או שלוש שההחלטה פה מתקבלת בודקים מה קרה שם.

<בארי הולצמן: כל חכם שעיניו בראשו יבוא לאזור הזה - לא ישב פה בירושלים - ויראה מה קורה שם ויבין שכמעט שום דבר לא קרה, ואם קרה - זה לרעה.

<בארי הולצמן: אחד הקריטריונים שלא מכניסים אף פעם כמעט זה קריטריון שנקרא המאזן הדמוגרפי הארצי.

<בארי הולצמן: יש נזילה, יש הגירה מתמדת, מתמדת, חד-כיוונית לכיוון המרכז מאזור הפריפריאלי, מהצפון וגם מנפת יזרעאל.

<בארי הולצמן: דבר נוסף, בקריטריונים לא לוקחים משתנים שהם כאילו לא שייכים לענייננו, ואני אומר את זה לטובת העתיד.

<בארי הולצמן: זה רמת החינוך, רמת הבריאות, רמת כל השירותים שאזרח בצפון לא מקבל אותם או מקבל אותם ברמה נחותה לעומת מה שיש במרכז.

<בארי הולצמן: זה החל מהכבלים של הטלוויזיה.

<בארי הולצמן: זה נשמע ארכיאולוגי אבל זה הגיע לאזור עשר שנים אחרי המרכז.

<קריאה: לא לכולם.

מירי רגב: בכל זאת, זה רחוק, זה רחוק.

מירי רגב: יש הרים ועליות וירידות והטופוגרפיה, זה לא פשוט.

<בארי הולצמן: כמעט בכל תחום יש פיגור של כך וכך שנים.

<בארי הולצמן: זה אף פעם לא קדימה ולא מוביל, וזה חבל.

<בארי הולצמן: עצה פרקטית - קחו בחשבון משתנים נוספים.

מירי רגב: אנחנו נקיים דיון בעניין הזה.

<בארי הולצמן: לסיכום, שיהיה פה כתוב שתוך שלושה חודשים שמובטח פה או נאמר פה - אני לא יודע באיזה רמה - שזה יהיה באמת שלושה חודשים כי קשה לי להאמין שתוך שלושה חודשים יהיה פה משהו חדש.

<בארי הולצמן: תודה.

<נחמיה רייבי: נחמיה ממועצה אזורית מגידו.

<נחמיה רייבי: תודה לך על הזימון.

<נחמיה רייבי: אני חושב שפה זה גם מאבק חברתי כי בסך הכול האזרח באזור יזרעאל עוד לא קיבל את ההטבה.

<נחמיה רייבי: כמי שהיה חבר מועצת מינהל מקרקעי ישראל שההחלטה התקבלה רק בינואר, והשרים חתמו עליה בינואר, היא עוד לא מומשה.

<נחמיה רייבי: עוד לא נהנו ממנה.

<נחמיה רייבי: עכשיו רק מתחילים להכין תוכניות ולהתחיל להביא אנשים לאזור.

<נחמיה רייבי: זאת אומרת, אנחנו רק בתחילת הדרך.

<נחמיה רייבי: ראשי הערים פה נלחמים להביא אנשים.

<נחמיה רייבי: מבטיחים לכל מיני אוכלוסיות להגיע לאזור.

<נחמיה רייבי: הביטול של ההחלטה הזאת יביא לכך שלא תהיה תשובות לאזרחים.

<נחמיה רייבי: את יושבת בראשות הוועדה ואת ידועה כמי שנלחמת בנושאים חברתיים.

<נחמיה רייבי: את צריכה לבוא לממשלה ולהגיד להם שחייבים להמשיך את החלטה 1060 כי היא העוגן לכל ההחלטות של כל משרדי הממשלה.

מירי רגב: אוקיי, מאה אחוז.

מירי רגב: תודה.

מירי רגב: חבר הכנסת אייכלר, בבקשה.

ישראל אייכלר: אני לא יכול אלא רק להצטרף לבקשתם של ראשי הערים ואני מבין גם לרוח דבריה של יושבת-ראש הוועדה.

ישראל אייכלר: אני נסעתי אתמול באזור הזה.

ישראל אייכלר: כשאנחנו יוצאים מהמרכז אנחנו רואים שהתקווה היחידה של אזרח לקבל איזושהי אפשרות לחיות בדירה נורמלית או באזור שהוא יכול לנשום בו ולחיות בו אז אלו הם האזורים האלה שהם אזורי פיתוח.

ישראל אייכלר: עיירות הפיתוח הם היום התקווה של האזרחים ושל המדינה, ולכן אני מבקש לתמוך בבקשה.

מירי רגב: לפני שדן להב ואני נסכם, דוד צור, האם אתה רוצה להגיד משהו?

דוד צור: כן.

דוד צור: אני מצטער שלא יכולתי להיות בדיון.

דוד צור: יש עוד ועדות אחרות במקביל.

דוד צור: עם זאת, אמרתי שאני חייב להיכנס כדי להגיד את העמדה העקרונית שלי.

דוד צור: מבחינתי, גם הגליל וגם הנגב הם מקומות שצריכים לקבל עדיפות.

דוד צור: אומנם אנחנו יחד בקואליציה, אבל פוליטית גם אם אנחנו לא באותה תפיסה, אין זה צריך לבוא על חשבון כבישים שייסללו למקומות מבודדים במצפים עלומים וכן הלאה, וצריך לומר את זה.

דוד צור: לכן, סדרי העדיפויות צריכים להיות אחרים.

דוד צור: קראתי את החומר, ואני בעד לגמרי תושבי הגליל, ובמיוחד בקטע הזה.

דוד צור: זו עמדתי.

מירי רגב: תודה.

מירי רגב: שמחה, בבקשה.

מירי רגב: תצטרף לשולחן, אולי פעם תהיה חבר כנסת.

<שמחה גרדינגר: גברתי, זה ספק גדול אם אני אהיה חבר כנסת.

<שמחה גרדינגר: אני קבלן בונה עשרים וכמה שנים.

מירי רגב: תישאר שם, זה עדיף.

מירי רגב: אני אומרת לך חד-משמעית, זה עדיף.

<שמחה גרדינגר: הפעם האחרונה שביקרתי במקום זה, זה היה בכנסת שהיתה ברחוב קינג-ג'ורג'.

<שמחה גרדינגר: אומנם הייתי ילד בבית-ספר.

מירי רגב: כנראה שמשהו מאוד חמור הביא אותך לפה.

<שמחה גרדינגר: זה אכן כך.

<שמחה גרדינגר: אתמול בלילה הבנתי.

<שמחה גרדינגר: אני מדבר על דבר קטן ואני אביא לכם דוגמה מציאותית מאוד בזמן אמת.

<שמחה גרדינגר: אני לא מדבר באופן כללי על מה שדיברו כאן.

<שמחה גרדינגר: קרוב ל-25 שנה אני בונה, ובעיקר בפריפריה, וכיום גם במרכז הארץ.

<שמחה גרדינגר: אנחנו חברה קבלנית שבונה מאות יחידות דיור.

<שמחה גרדינגר: קראתי שהולכים להוריד את המענקים.

<שמחה גרדינגר: מאחר ויש לי מספר פרויקטים בפריפריה עשיתי חשבון מסוים ובבוקר צלצלתי לשר השיכון כי זה מספר הטלפון הראשון שהיה לי.

<שמחה גרדינגר: הוא ענה לי כבר בשעה שבע בבוקר.

<שמחה גרדינגר: הוא אמר לי: אכן, כמו שאתה מניח, זה מה שהולך לקרות.

<שמחה גרדינגר: צלצלתי לראש העיר מר גפסו ואמרתי שאני רוצה לדבר על הר יונה בנצרת עילית.

<שמחה גרדינגר: הוא אמר לי שהוא בדרכו לכאן.

<שמחה גרדינגר: אני מדבר איתו כשאני עם נעלי עבודה ועם בגדי עבודה.

<שמחה גרדינגר: לכנסת הייתי לובש את העניבה היפה שיש לי.

מירי רגב: אתה חגיגי, אתה נהדר כך.

מירי רגב: זה בסדר.

<שמחה גרדינגר: יצאתי לדרך.

<שמחה גרדינגר: בטלפון ביקשתי שינסחו איזה תמצית בשבילי של מה שאני חושב שחשוב לומר לחברים הנכבדים כאן.

<שמחה גרדינגר: רבותי, לפני שנתיים יצא מכרז בנצרת עילית.

<שמחה גרדינגר: זו אדמה שפותחה.

<שמחה גרדינגר: בזמנו אני בניתי בהר יונה ב' בנצרת עילית, ואנחנו מדברים כרגע על הר יונה ג'.

<שמחה גרדינגר: באדמה הזאת השקיעה הממשלה לפני עשרים שנים אם לא מאות, עשרות עשרות מיליונים.

<שמחה גרדינגר: זה היה כאבן שאין לה הופכין, אף אחד לא ניגש אליה.

<שמחה גרדינגר: לא רצו לקחת אותה.

<שמחה גרדינגר: הצליחו לשכנע ושכנעו שאת הכסף שהשקיעו בפנים בפיתוח, לפחות לגבות אותו היום, וכך היה מעמד משרדי הממשלה והוציאו מכרזים, ונפלו ברשת.

<שמחה גרדינגר: אני אומר במפורש, נפלו ברשת.

<שמחה גרדינגר: מכרו את זה לדתיים, לחרדים, כי התברר תוך כדי עבודה שאנחנו שם הולכים להשקיע על פיתוח ועל יסודות הון תועפות כסף שלא חשבנו לפני כן.

<שמחה גרדינגר: אני כיום בונה כבר שלדים של שני בניינים.

<שמחה גרדינגר: במכרז היו אלף יחידות, משרד השיווק שיווק.

<שמחה גרדינגר: מתוכן לי יש 300, ויש שם עוד קבלנים.

<שמחה גרדינגר: שני שלדים נבנים כבר באופן מתקדם, ויש לי באמצע שיווק כרגע.

<שמחה גרדינגר: עוד איזה 200 אני צריך לגמור, וגם אחרים.

<שמחה גרדינגר: משרד השיכון הוציא מכרז לתחילת החודש הבא של עוד כמה מאות.

<שמחה גרדינגר: הטרקטורים מסתובבים בשטח, תוקצב שם להשלים פיתוח בהר השלישי.

<שמחה גרדינגר: זה עשרות מיליונים שכבר עכשיו הוציאו.

<שמחה גרדינגר: הממשלה עכשיו תקצבה, עובדים עם כסף.

<שמחה גרדינגר: מדובר בדירות ב-500,000 שקל.

<שמחה גרדינגר: גברתי, 550, 530 מכרנו.

<שמחה גרדינגר: 60,000 שקל מענק.

<שמחה גרדינגר: יש קבוצה גדולה שהולכים למענק.

<שמחה גרדינגר: פחות מ-500,000 שקל.

<שמחה גרדינגר: חשבתי שבאותו רגע שהתחלתי למכור מיד כולם באים וחוטפים את הדירות, איפה יש דבר כזה?

<שמחה גרדינגר: למעשה, התברר שחורקים שיניים.

<שמחה גרדינגר: התנגדויות, ערבים, מרחק ממרכז הארץ.

<שמחה גרדינגר: עדיין היו להם ציפיות למחיר יותר נמוך, לא יכלו לעמוד בזה.

<שמחה גרדינגר: עשינו מאמצים, פרסום והתקדמנו בעזרת ראש העיר.

<שמחה גרדינגר: כולם נכנסו לעסק.

<שמחה גרדינגר: היום יש עוד 2,000 תב"ע מאושרת.

<שמחה גרדינגר: ה-60,000 שקל האלה הם מכת מוות, מורידים את זה.

<שמחה גרדינגר: אני יודע איך אני מוכר, טיפין, טיפין.

<שמחה גרדינגר: אני משכנע באופן אישי.

<שמחה גרדינגר: הולכים והולכים, לא מוכרים.

<שמחה גרדינגר: רבותיי, יש מדיניות לממשלה, גם לשר האוצר.

<שמחה גרדינגר: יש פה עירוב של כסף.

<שמחה גרדינגר: אני הזכרתי את הכספים שאפשר למחזר, אני מזכיר את הכספים שעכשיו הוציאו.

<שמחה גרדינגר: את כל זה חוץ מאידיאולוגיה - יישוב הגליל באופן כללי.

<שמחה גרדינגר: נצרת מתמודדת עם הדמוגרפיה, מבלי להיכנס לפירוט.

<שמחה גרדינגר: זה יכול לשנות באופן משמעותי ביותר.

<שמחה גרדינגר: אנחנו מציעים לפחות לפחות בגלל ההיגיון הכלכלי.

<שמחה גרדינגר: יש פה כסף, הממשלה תקבל כסף מהפיתוח הקודם ומהפיתוח עכשיו.

<שמחה גרדינגר: וכמה היא תיתן?

<שמחה גרדינגר: עשרות מיליונים בודדים, אני מדבר.

<שמחה גרדינגר: שיאריכו את זה לשנה, שיאריכו את זה לחצי שנה.

<שמחה גרדינגר: תודה רבה.

מירי רגב: הבנתי.

מירי רגב: שמחה, הסיפור שלך ייכנס למכתב לראש הממשלה.

מירי רגב: אולי הוא לא יודע על זה.

<סימונה טסטה: אבל זו תוכנית אחרת.

מירי רגב: אנחנו לפני סיום.

מירי רגב: דן, בבקשה.

<דן להב: אני רוצה להתייחס למה שנאמר פה.

<דן להב: הקשבנו באמת בקשב רב.

<דן להב: חלקכם מכיר אותי, גם ג'קי.

<דן להב: הסתובבתי אצלך גם בהר יונה.

<דן להב: אתם מכירים, אנחנו ממש לא נגד האזור.

<דן להב: אנחנו בדקנו את העניין משפטית לפני הדיון ונאמר בדיוק מה שאמרתי שההחלטה להכניס את עמק יזרעאל כרגע היא החלטה מהותית, לא החלטה טכנית והיא לא ניתנת לביצוע.

<דן להב: בדקתי את זה גם תוך כדי הדיון וקיבלתי את אותה תשובה מהיועצת המשפטית שהיא מתמחה בתחום הזה.

<דן להב: זו עמדה משפטית, לא עמדה מהותית שנוגעת לעמק יזרעאל - כן או לא.

<קריאה: נפת, נפת.

מירי רגב: האם אני יכולה לקבל את חוות הדעת שלה?

<דן להב: חזקה על כולנו, בסופו של דבר, חוות דעתו של היועץ המשפטי לממשלה שמכריע בדברים האלה.

<דן להב: אני אבקש בעקבות הדיון הזה שתיעשה בדיקה בדרג יותר גבוה.

<דן להב: אני יודע כרגע ספציפית להגיד לכם שמי שמטפלת בזה במשרד המשפטים היא בשבעה.

<דן להב: מן הסתם זה ייקח עוד שבוע, ואנחנו נבדוק את העניין גם משפטית.

<דן להב: השאלה אם ניתן להאריך לנפת יזרעאל במסגרת ההארכה הטכנית היא שאלה משפטית.

<דן להב: אין לנו פה שאלה כרגע ברמה המהותית.

<דן להב: נבדוק אותה.

מירי רגב: דן, אם יש בעיה משפטית תביאו את זה לחקיקה.

<דן להב: לא צריך חקיקה, זו החלטת ממשלה.

מירי רגב: אז החלטת ממשלה, תביאו את זה להחלטת ממשלה.

מירי רגב: אם יש בעיה משפטית תביאו את זה להחלטת ממשלה.

מירי רגב: אנחנו יודעים להביא להחלטות ממשלה הרבה מאוד דברים מהיום להיום.

<שמחה גרדינגר: אני זכיתי בחריש.

<שמחה גרדינגר: בחריש מדובר כרגע על 5,000 יחידות שנמצאות בידיים של קבלנים.

<שמחה גרדינגר: אני מודה ואני מסכים.

<שמחה גרדינגר: שם ה-60,000 שקל לא יהיו כל כך קריטי כשדירה עולה 400,000 שקל ומשהו.

<שמחה גרדינגר: אני מסכים, עם חריש.

<שמחה גרדינגר: זה הגיוני, זה כלכלי.

<שמחה גרדינגר: תורידו את זה.

<שמחה גרדינגר: שם יש ים של כסף כי זה אלפים.

<שמחה גרדינגר: בהר יונה מתוך 490,000 שקל עלות של דירה, 60,000 שקל זה 12%.

<שמחה גרדינגר: זה יפיל את העסק.

מירי רגב: קודם כל, אני מראש רוצה להגיד שאני יודעת שגם ראש הממשלה וגם מנכ"ל ראש הממשלה לוקר וגם דן – ולא פגשתי אותך לפני כך, אבל אני שמעתי עליך גם מגפסו, מג'קי ואחרים – אני יודעת שאתם עושים את כל מה שניתן כדי לסייע וכדי לבנות מפת עדיפות לאומית שתביא לידי ביטוי את הצרכים האמיתיים של הפריפריה במדינת ישראל.

מירי רגב: עם זאת, ברור לכולנו שמדינת ישראל היא לא בין גדרה לחדרה, ושאנחנו צריכים לתת משמעות אמיתית כדי שלא תהיה הגירה שלילית של צעירים מהפריפריה למרכז, כדי שנייהד את הגליל והנגב.

מירי רגב: כולנו מכירים את הבעיות שיש לנו גם עם הבדווים בדרום וגם - - -

ישראל אייכלר: מותר עוד להגיד את המילה הזאת?

מירי רגב: מותר ואני יהודייה גאה.

מירי רגב: מותר, אני לא אמרתי שצריך לפגוע במיעוטים, חס וחלילה, לאפשר למיעוטים לחיות בשלום ולחיות בכבוד באזורים שלהם.

מירי רגב: ברור לכולנו שנפת יזרעאל היא נפה שאנחנו לא יכלים לוותר עליה.

מירי רגב: אני לא מדברת על כל הנפה וברור לנו שיש מקומות שרבים ירצו לחיות בהם.

מירי רגב: יש גם מקומות שרבים לא ירצו לחיות בהם.

מירי רגב: התפקיד שלנו הוא לעודד את האזרחים ושתהיה ממשלה שהיא באה עם הפנים אל האזרחים, ממשלה שבאה ואומרת: אנחנו רוצים שיהיה שוויון, אנחנו רוצים שכולנו ייהנו מזכויות, ואנחנו רוצים שאזרח במדינת ישראל לא ירגיש שהוא סוג ב' אם הוא גר צפונה לחדרה או דרומה לגדרה.

מירי רגב: החלטה על מפת עדיפות לאומית חדשה היא מקובלת.

מירי רגב: כל ממשלה נכנסת, יש לה תקציב מחדש, והיא באמת רוצה לבוא ולשקול מי במפת הלאומית החדשה.

מירי רגב: יכול להיות שיש מקומות מסוימים שצריך לאותו אותם, יכול להיות שצריך להחזיר אותם.

מירי רגב: אני לא אומרת את זה בציניות.

מירי רגב: נכון שכך יהיה.

מירי רגב: אלה מה?

מירי רגב: נוצרה כאן בעיה.

מירי רגב: מפת העדיפות הלאומית כולה, הפרק שלה נסגר.

מירי רגב: בתוך ההחלטה של מפת העדיפות הלאומית היתה החלטה ספציפית על נפת יזרעאל.

מירי רגב: שיקולים כאלה, שיקולים אחרים, לא משנה כרגע מה השיקולים.

מירי רגב: נפת יזרעאל נכנסה לתוך מפת העדיפות הלאומית.

מירי רגב: אני מתארת לעצמי שמהשיקולים הנכונים, מהשיקולים שצריך לטפח ולעשות את כל מה שניתן כדי לעזור לאותם ראשי ערים כך שהאוכלוסייה שם תחיה בצורה מכובדת על-ידי הטבות ממשלתיות.

מירי רגב: נוצר מצב אבסורדי ששלושה חודשים האלה בין מפת העדיפות הלאומית הכוללת לנפת יזרעאל תוקעת בצורה כזאת או אחרת תהליכים שכבר התחילו.

מירי רגב: דן, אתה יודע בדיוק כמוני שכשהממשלה מחליטה על שלוש שנים לוקח זמן עד שמוציאים את ההנחיות, ועד שמוציאים את היישומים, ועד שזה יורד לשטח.

מירי רגב: זאת אומרת, משלוש שנים זה כבר הפך שנתיים, במקרה הטוב אולי שנה.

מירי רגב: זאת אומרת שלא באמת נפת יזרעאל יכלה ליהנות בשלוש השנים האלה מהחלטות שהממשלה החליטה שהיא צריכה ליהנות מהן.

מירי רגב: לכן, גם מול משפט יש היגיון, גם מול החלטת מפקד יש היגיון.

מירי רגב: ההיגיון והשכל הישר אומרים פה - ואני בטוחה שאתה מאמין בזה בדיוק כמוני - שאת השלושה חודשים האלה צריך להאריך.

מירי רגב: לבוא לממשלה ולהגיד: חברים, יש כאן איזשהו עוול.

מירי רגב: יש כאן איזו אמירה.

מירי רגב: הממשלה כן התכנסה בדצמבר, לא התכנסה בדצמבר.

מירי רגב: מישהו פה נרדם בשמירה, ובעניין הזה זה משרד הפנים ושיכון והשלטון המקומי.

מירי רגב: אם משרד הפנים יודע שפג תוקף מסוים של החלטה אז כמו שרצים ובאים אליי עם העניין של תקנות אוויר וחוק שכרות, ולא יודעת מה, גם פה צריך להיות פיקוח ובקרה.

מירי רגב: צריך להיות פיקוח ובקרה של משרד הפנים על החלטות כאלה, חד-משמעית.

מירי רגב: אם אנחנו יודעים שבדצמבר זה פג בואו כבר במושב הקיץ לפני נעשה דיון כדי לא לעמוד במצב הזה, כי בסוף הדברים הזולים תמיד עולים לנו יקר יותר.

מירי רגב: כשאנחנו מתערבים מאוחר יותר אז זה עכשיו לך לממשלה.

מירי רגב: לא שזה סוף העולם, אבל פה צריכה להיות החלטה, ואני אדבר על זה גם עם השר, שצריך להיות פיקוח של משרד הפנים על החלטות מהסוג הזה כדי שמראש נקדים תרופה למכה.

מירי רגב: בעניין ההחלטה של הספציפית הזאת בגלל שאנחנו לא יודעים מה הנגזרת של החלטה 4192 ואנחנו לא יודעים מה הנגזרות של החלטות אחרות כתוצאה מזה שנפת יזרעאל יצאה מהחלטה של 1060, אני קודם כל מבקשת שהיועץ המשפטי יעביר לנו חוות דעת מסודרת באמצעותך, דן.

מירי רגב: אני גם אבקש פגישה עם לוקר.

מירי רגב: אני רוצה לדבר איתו על הרבה דברים, ובין היתר ייכנס גם הנושא הזה.

מירי רגב: אני מתארת לעצמי שגם אתה תגיע.

<דן להב: הוא בסין כרגע.

מירי רגב: ברור.

מירי רגב: הוא עושה חיים.

מירי רגב: הוא הולך לקנות דברים בזול.

מירי רגב: למה לא?

מירי רגב: בסדר.

מירי רגב: הוא יחזור עם הרבה מרץ ומצב רוח ואנחנו ניפגש איתו לפגישה, ואם צריך גם בערב מאוחר.

מירי רגב: הוא גר לא רחוק מהבית שלי.

מירי רגב: אנחנו ניפגש איפה שצריך ונקדם את העניין.

מירי רגב: קודם כל, אני מבקשת להעביר החלטת ועדה מסודרת ומכתב מסודר לראש הממשלה, לשר הפנים, לשרת המשפטים שהוועדה קוראת לממשלה בשלב זה לשקול מחדש ובעצם להחזיר את נפת יזרעאל, ושיתייחסו לנפת יזרעאל כפי שמתייחסים לשאר מפת העדיפות הלאומית.

מירי רגב: קרי, להחזיר אותה לתוקף של כלל מפת העדיפות הלאומית כדי שלא יחזרו המקרים עליהם סיפר פה שמחה.

מירי רגב: אני רוצה להכניס את הסיפור של שמחה כי אני רואה שזה משפיע.

מירי רגב: עובדה, שלחתי מכתב לשר האוצר על הסוגיה של מוצרים פיקוח לתינוקות.

מירי רגב: יש היום ועדת שרים לחקיקה.

מירי רגב: לפני ארבע שנים, לצערי, ההחלטה הזאת נפלה בוועדת שרים לחקיקה, והנה.

מירי רגב: זה ברור לחלוטין שתינוק צריך לאכול סימילאק או מטרנה אם אימא שלו לא יכולה להיניק אותו.

מירי רגב: הוא לא יכול לאכול כמונו אורז או בשר או לחם.

מירי רגב: צריך לשקול את עניין סבסוד המחיר ואת הפיקוח.

מירי רגב: יש שכל ישר והוא אמר: יהיה תקנות עד שתהיה תחרות.

מירי רגב: כולנו בעד תחרות.

מירי רגב: אנחנו הולכים למהפך בכל מה שקשור לתחליפי מזון לתינוקות.

מירי רגב: אפשר להבין שאנחנו לא באים רק כדי לעשות דווקא.

מירי רגב: לא, אין לנו קטע כזה.

מירי רגב: אנחנו רוצים לעשות דברים לטובת הציבור שבחר בנו.

מירי רגב: גם פה בעניין הזה אני מאמינה שהשכל הישר יעבוד גם אצל לוקר וגם אצל הגורמים הרלוונטיים.

מירי רגב: נביא את זה כמה שיותר מהר להחלטת ממשלה כי החלטת הממשלה היא ההחלטה שקובעת, כדי, קודם כל, להחזיר את נפת יזרעאל כדי שלא יקרו מקרים כמו שסיפרו פה שמחה, גפסו ואחרים.

מירי רגב: באשר למפה החדשה - דן, אתה אחראי להביא את הקריטריונים אני מאמינה שלאחר שתשב עם כל הגורמים, גם רשויות של המגזר הבדווי, הדרוזי והערבים והיהודים וכולם.

מירי רגב: אני מבקשת ממשרד הפנים, יחד עם משרד ראש הממשלה כמובן וכל הגורמים הרלוונטיים.

מירי רגב: אנחנו נקיים פה בוועדת הפנים מתוקף היותנו אחראים על סוגיית ראשי הערים.

מירי רגב: ברור שוועדת הכספים היא זו שאתם צריכים לתת לה דיווח.

מירי רגב: אבל הדיווח לא אומר כלום כי אין לנו שיניים.

מירי רגב: אני רוצה לקיים כאן דיון על הקריטריונים של מפת העדיפות הלאומית החדשה ולשמוע מה עומד מאחורי הקריטריונים, מה הסיבות לכך, מי יוצא ממפת העדיפות, מי נכנס למפת העדיפות, כמובן בהתאם לכל עניין השוויוניות ועניין הבג"ץ, וכל מה שזה אומר.

מירי רגב: אגב, אני בהחלט מקבלת שבתוך אזור גיאוגרפי מסוים, עיר מסוימת לא תקבל עדיפות, וגם בצדק.

מירי רגב: כי אם העיר היא חזקה והאנשים מתפרנסים כמו שצרים והם גם מקבלים ארנונה מכל נושא שינוי הגבולות אז אין שום סיבה שהם יקבלו גם את עניין של מפת העדיפות הלאומית.

מירי רגב: לכולנו זה ברור.

מירי רגב: כמו שלצד הזה יש שכל, גם בצד הזה יש שכל, ומבינים שיש ערים שצריכות יותר מיישובים אחרים.

מירי רגב: בעניין הזה אני אגבה כל החלטה שלכם, אבל אני רוצה שמי שבאמת זכאי וראוי יקבל כי אנחנו יושבים פה ומדברים על יישובים שאנחנו צריכים לסייע להם.

מירי רגב: לכן, אני מבקשת לקיים כאן דיון.

מירי רגב: כדי שאנחנו לא נירדם בשמירה - אם הם צריכים להביא את עבודת המטה בעוד שלושה חודשים לממשלה ואנחנו רוצים להשפיע על עבודת המטה הזאת, אנחנו רוצים שקולנו יישמע בפני הממשלה ואנחנו נביא גם את הדיון הזה לישיבת סיעה, שלי לפחות.

מירי רגב: אני מתארת לעצמי שגם אתה תביא את זה לישיבת סיעה שלך, וגם אתה תביא את זה לישיבת סיעה שלך.

מירי רגב: נדבר עם כל יושבי-ראש הסיעות של הבית שיביאו את הנושא הזה לישיבות הסיעה.

מירי רגב: אני רוצה להשפיע על זה לפני שזה מגיע לממשלה כי אחר כך יגידו לי: אה, כבר היתה החלטת ממשלה, הדיון הזה כבר לא שווה כלום.

מירי רגב: אני רוצה להקדים תרופה למכה.

מירי רגב: דן, אני מבקשת ממך ואני סומכת עליך שאתה בשלב כזה של עבודת המטה שאתה רק מגבש אותה, בשלב כזה שתרצה לשמוע גם את עמדת חברי הכנסת תוכל לבוא לפה ולשמוע את זה כדי לקחת את זה כחלק מהשיקולים של המפה שאתה תציג בפני הממשלה.

מירי רגב: בעניין הזה אני מבקשת לקיים דיון.

מירי רגב: לגבי המצב הנוכחי - אני מבקשת להעביר המלצה חד-משמעית לראש הממשלה בעניין הזה.

מירי רגב: דן, אני מאוד אשמח שאתה תצטרף להמלצה שלנו כפי שאמר כאן שוקי אמרני שגם שר הפנים מצטרף להמלצה הזו.

מירי רגב: אני חושבת שזה חשוב לנו.

מירי רגב: אני יודעת שגם שר השיכון היה מאוד רוצה שההחלטה הזאת תמשיך.

מירי רגב: גם הוא טיפל בכמה סוגיות בנושא הזה.

מירי רגב: אני מציעה שגם שר השיכון והבינוי יצטרף להצעה הזאת.

מירי רגב: נבוא באמת ביחד להצעה הזאת.

מירי רגב: לא מדובר פה בהרבה פרויקטים שכבר התחילו.

מירי רגב: חבל להפסיק אותם.

מירי רגב: יש לנו אינטרס משותף בעניין הזה.

מירי רגב: בסוף זה יעלה לכולנו יקר יותר.

מירי רגב: אני מבקשת לקיים פגישה עם לוקר בסוגיה הזאת גם בהצטרפותו של דן כדי שאנחנו נוכל לראות איך אנחנו פועלים בעניין הזה.

מירי רגב: אני אשמח לקבל את ההחלטה שלכם בעניין הזה.

מירי רגב: ראש הממשלה חוזר בעזרת השם בסוף השבוע?

<דן להב: נדמה לי.

<דן להב: או סוף שבוע או תחילת יום ראשון.

מירי רגב: אני גם אדבר עם מזכיר הממשלה בעניין הזה.

מירי רגב: אני גם מבקשת מכל אחד מראשי הערים לפנות למזכיר הממשלה, לרל"ש הממשלה, לראש המטה של ראש הממשלה, ולראש הממשלה כדי לבקש את עזרתו בעניין הזה.

מירי רגב: אני מאמינה שגם אם דן יבוא עם איזה המלצה חיובית אנחנו נוכל ביחד ללכת כדי לסייע לתושבי המדינה שחיים בצפון הארץ.

מירי רגב: תודה רבה לכם, הדיון תם.